La Bibia piemontèisa/Testament Vej/Geremia/Geremia 1


Geremìa

1

Antestassion 

Paròle ch'a l'ha profetisà Geremìa, fieul ëd Chilchìa, un dij sacerdòt ch'a stan an Anatot ant ël teritòri dla tribù 'd Beniamin. La paròla 'd Nosgnor a l'é stàita adrëssà a chiel, ant ij dì 'd Iosia, fieul d'Amon rè 'd Giuda, ant l'an ch'a fa tërdes ëd sò regn; peuj ant ij dì 'd Ioiachim, n'àutr fieul ëd Iosia, rè 'd Giuda, fin-a a la fin ëd l'ann ch'a fa óndes ëd Sedecia, fieul ëd Iosia, rè 'd Giuda, fin-a a la deportassion ëd Gerusalem ant ël quint mèis.

La vocassion e 'l mandà 'd Geremìa 

La paròla che Nosgnor a l'ha adressame a dis: "Anans ëd formete ant la pansa 'd toa mare, mi i l'hai sernute; e fin-a anans che ti it fusse partorì, mi i l'hai consacrate; i l'hai stabilite profeta anvers le nassion". 1E i l'hai dit: "Ah, Nosgnor! Dabon mi i sai pa parlé, përchè i son tròp giovo: i son mach un gagno". Ma Nosgnor a l'ha rëspondù: "Dis nen 'Mi i son mach un gagno, përchè ti 't andras da tuti coj che mi it manderai, e tut lòn che mi it comanderai ti 't lo diras. Gnun-e tëmme dëdnans ëd lor përchè i’t darai mia protession", oracòl ëd Nosgnor. Antlora Nosgnor a l'ha dëstendù la man e tocame la boca; e a l'ha dime: "Varda, i l'hai butà mie paròle an toa boca. Pròpi ancheuj i l'hai stabilite an sle nassion e an sij regn për ranché e svërsé, për dësreisé e demolì, për fabriché e pianté".

Ëd vision ch'a confermo la vocassion e 'l mandà 'd Geremìa 

La paròla 'd Nosgnor a l'é stàita adrëssà a mi an costa manera: "Lòn ch'it vëddes-to ti, Geremìa?". I l'hai rëspondù: "I vëddo un vengh d'amàndola". Antlora Nosgnor a l'ha dit: "Ti 't l'has vëddù bin, përché mi i vijo përchè mia paròla a sia compìa". Na sconda vira, la paròla 'd Nosgnor a l'é stàita adrëssà a mi con costi termo: "Lòn ch'it vëddes-to?". I l'hai rësponduje: "Mi i vëddo na pèila che a branda: e ch'à l'è piegà da Tramontan-a vers Mesdì". Antlora Nosgnor a l'ha dime: ""A l'é da nòrd ch'a va a svërsesse 'l maleur dzora 'd tute le gent dël pais. Përchè varda, mi i vado a ciamé tute le famije dij ream ëd Tramontan-a". Oràcol ëd Nosgnor. "Lor a vniran e mincadun a ciaprà sò tròno a l'intrada dle pòrte 'd Gerusalem, contra dij sò rampar, tut d'antorn, e contra tute le sità 'd Giuda. I pronunsierai contra 'd lor ij mè giudissi për tute soe gramissie, përchè a l'han chitame, a l'han ancensà d'àutri dé, a son prostërnasse dë 'dnans ëd l'euvra 'd soe man. Për lòn ch'at rësguarda, ti 't butras la s-cirpa a la vita, it alveras, it i-j diras tut lòn ch' it comanderai mi. Gnun-e tëmme dë dnans a lor, dësnò mi it darai na bon-a rason për tramblé an facia 'd lor. Varda che mi, già d'ancheuj, i l'hai stabilite coma na sità fortificà, colòne 'd fer e rampar ëd bronz dë dnans a tut ël pais. Lor at combatran, ma a podran gnente contra 'd ti, përché mi it sarai ansema", Oràcol ëd Nosgnor, "për liberete".

Nòte 

Piemontèis 
Bibia
Testament Vej
Geremia